เบเกอรี่ ไขมันต่ำ ของกินเล่น เพื่อสุขภาพ กินยังไงก็ไม่อ้วน
เขาว่ากันว่า " ของหวานกับผู้หญิงเป็นของคู่กัน " ก็แหงล่ะสิ ผู้หญิงร้อยทั้งร้อยพอเห็นเบเกอรี่ เค้ก ขนมหวานก็เป็นอันต้องกระโดดใส่ทุกราย และสุดท้ายก็มาจบลงที่วลีเด็ดว่า พรุ่งนี้ค่อยลด แต่สาว ๆ จ๋า เธอ ช่างไม่รู้อะไรบ้างเลย เดี๋ยวนี้เขามี เบเกอรี่ ไขมันต่ำ แคลอรี่น้อย เพื่อสุขภาพ ที่ทานแล้วไม่อ้วน ทานแล้วพุงไม่ป่องแล้วนะเธอ
เชื่อว่าสาว ๆ อย่างเราพอได้ยินคำว่าเบเกอรี่ที่ทานยังไงก็ไม่อ้วนก็หูตาแพรวพราวกันใช่ไหมล่ะคะ ก็แหม ของแบบนี้ใคร ๆ ก็ชอบ แต่มันจะมีจริงๆน่ะหรือ เบเกอรี่ ที่ ทานแล้วไม่อ้วน หรือ เบเกอรี่ ไขมันต่ำ เป็นของที่ทาน เพื่อสุขภาพ ที่ดีได้ เราขอบอกไว้ตรงนี้ชัด ๆ เลยนะคะว่า มีแน่นอนค่ะ ถ้าสาว ๆ คนไหนอยากรู้ว่ามีอะไรบ้างก็ตามเรามาได้เลย
บราวนี่อะโวคาโด
เริ่มต้นที่เมนูแรกอย่างบราวนี่ขนมหวานสุดฮิตของสาว ๆ แต่มันจะดีกว่าใช่ไหมคะถ้ามันเป็นบราวนี่ที่มีแคลอรี่ต่ำเพียงชิ้นละ 75 แคล แถมยังไร้แป้งอย่างบราวนี่อะโวคาโด ที่อร่อยและกินแล้วไม่รู้สึกผิด เพราะจะนำเนื้ออโวคาโดที่เป็นไขมันดีมาใช้แทนแป้ง และนมถั่วเหลืองน้ำตาลต่ำมาใช้แทนนมวัว คราวนี้ก็กินได้อย่างสบายใจ ไม่กลัวอ้วนแล้วค่ะ
ทาร์ตมันม่วง
มาต่อกันที่ ทาร์ตมันม่วง ที่เราภูมิใจนำเสนอ เพราะมันทั้งอร่อย มีประโยชน์แถมยังทานแล้วไม่อ้วน เพราะมีปริมาณแคลแค่ชิ้นละ 120 แคลเท่านั้น เนื้อมันม่วงคลีน ๆ ที่ใช้แทนแป้งทาร์ต ไร้น้ำตาลเพราะเนื้อมันม่วงมันมีความหวานอยู่ในตัว ตัดกับความมันของอัลมอนด์ที่นำมาปั่นหยาบ ๆ ที่แค่กัดไปคำแรกก็อร่อยจนวางไม่ลง
คุ้กกี้คลีนอัลมอนด์
ใครที่ชอบทานคุ้กกี้แล้วกลัวอ้วนมาทางนี้เลยค่ะ เพราะเรามีคุ้กกี้แคลอรี่ต่ำ เพียงชิ้นละ 60 แคล มาอวด แถมยังไร้แป้ง น้ำตาล เนย เพราะเราจะใช้ข้าวโอ๊ตแทนแป้ง และใช้ความหวานจากกล้วยหอมแทนน้ำตาล ตามด้วยท็อปปิ้งมีประโยชน์อย่างลูกเกด อัลมอนด์ ตัดเลี่ยนด้วยโกจิเบอรี่ หากได้ทานแล้วรับรองว่ามีชิ้นที่ 2 และ3 ตามแน่นอน
วาฟเฟิลข้าวโอ๊ต
ปิดท้ายด้วยเมนูสุดอร่อยอย่างวาฟเฟิลข้าวโอ๊ต ที่ทานเท่าไหร่รอบเอวก็ไม่เพิ่ม เพราะมีปริมาณแคลอรี่เพียงชิ้นละ 80 แคลเท่านั้น แถมยังไร้แป้ง น้ำตาล เพราะใช้ข้าวโอ๊ตแทนแป้งนั่นเอง เติมท็อปปิ้งด้วยลูกเกด กล้วยหอม ตัดกับความหวานของน้ำผึ้งที่เอามาโรยหน้า แค่คิดก็ฟินแล้วใช่ไหมล่ะ
เป็นยังไงบ้างคะสำหรับ เบเกอรี่ไขมันต่ำ ที่เรานำมาฝาก หวังว่าคงถูกใจสาวสายหวานกันนะคะ ก็แหม แต่ละเมนูที่เราเสนอไป มีแต่เมนูแคลอรี่ต่ำ เป็น อาหารว่าง เพื่อสุขภาพ ได้เหมือนกัน ที่สำคัญแต่ละเมนูน่าทานทั้งนั้น แต่ถึงเราจะเห็นว่าเบเกอรี่พวกนี้มันจะมีแคลอรี่ต่ำแล้วจะทานกี่ชิ้นก็ได้ ยังไงก็ไม่อ้วน เราบอกไว้เลยนะคะว่ามีอ้วนแน่ ฉะนั้นแล้วเลือกทานแต่พอดีนะคะ บรรดา ขนมลดน้ำหนัก ยังมีอีกมากมาย ที่ทั้งอร่อยและมีประโยชน์ แต่เราต้องรู้จักทานพอกรุบกริบให้กระชุ่มกระชวยหัวใจ ไม่เช่นนั้นล่ะก็น้องไขมันมาสวัสดีที่รอบเอวแน่นอน